Document ID: 32010L0047

DIRETTIVA TAL-KUMMISSJONI 2010/47/UE
tal-5 ta’ Lulju 2010
li tadatta għall-progress tekniku d-Direttiva 2000/30/KE tal-Parlament Ewropew u tal-Kunsill dwar l-ispezzjoni teknika fil-ġenb tat-triq biex jiġi stabbilit jekk il-vetturi kummerċjali li jiċċirkulaw fil-Komunità humiex tajba għat-triq
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2000/30/KE tal-Parlament Ewropew u tal-Kunsill tas-6 ta’ Ġunju 2000 dwar l-ispezzjoni teknika fil-ġenb tat-triq biex jiġi stabbilit jekk il-vetturi kummerċjali li jiċċirkolaw fil-Komunità humiex tajba għat-triq (1), u partikolarment l-ewwel paragrafu tal-Artikolu 8 tagħha,
Billi:
(1)
Fl-interess tas-sikurezza fuq it-toroq, tal-ħarsien tal-ambjent u tal-kompetizzjoni ġusta huwa importanti li jiġi żgurat li l-vetturi kummerċjali li jintużaw jiġu miżmuma kif xieraq u spezzjonati, sabiex il-prestazzjoni tagħhom fit-traffiku tibqa’ sikura meta jkunu qed jintużaw fit-toroq tal-Unjoni Ewropea.
(2)
Standards u metodi stipulati fid-Direttiva 2000/30/KE għandhom jiġu adattati għall-progress tekniku, u b’hekk jittejbu l-ispezzjonijiet tekniċi fil-ġenb tat-triq li jsiru fl-Unjoni Ewropea.
(3)
L-ispezzjonijiet ma għandhomx jieħdu aktar minn tul ta’ żmien raġonevoli, sabiex l-ispejjeż u d-dewmien li jiffaċċaw is-sewwieqa jitnaqqsu kemm jista’ jkun.
(4)
Sabiex tiġi żgurata l-korrelazzjoni bejn ir-riżultati tat-test, id-difetti u l-karatteristiċi speċifiċi ta’ kull vettura li tiġi spezzjonata, għandu jinħareġ rapport tal-ispezzjoni standardizzat li jkun aktar dettaljat, kif imsemmi fl-Artikolu 5(1).
(5)
Ir-rekwiżiti tekniċi jvarjaw skont il-kategorija tal-vetturi, kif definit fil-leġiżlazzjoni dwar l-approvazzjoni tat-tip (2). Ir-rapport tal-ispezzjoni għandu jiġi emendat kif xieraq biex ikun jindika dawn il-kategoriji tal-vetturi.
(6)
Ir-rapport tal-ispezzjoni, minbarra n-numru ta’ reġistrazzjoni tal-vettura għandu jindika wkoll in-Numru ta’ Identifikazzjoni tal-Vettura (VIN), sabiex l-identifikazzjoni tal-vettura tkun aktar affidabbli.
(7)
Sabiex jiffaċilita r-reġistrazzjoni tan-nuqqasijiet identifikati mill-ispetturi, ir-rapport tal-ispezzjoni għandu jinkludi lista sħiħa ta’ elementi fuq in-naħa ta’ wara tiegħu.
(8)
Sabiex ikomplu jittejbu l-ispezzjonijiet tekniċi fil-ġenb tat-triq, fir-rigward tal-progress tekniku, għandhom jiddaħħlu metodi ta’ spezzjoni li jkunu relatati ma’ kull wieħed mill-elementi elenkati fl-Anness II.
(9)
Minbarra l-elementi relatati mas-sikurezza, is-sigurtà u l-protezzjoni ambjentali, l-ispezzjoni għandha tkopri wkoll l-identifikazzjoni tal-vettura sabiex tiżgura li jiġu applikati l-ispezzjonijiet u l-istandards xierqa, sabiex tippermetti li r-riżultati tal-ispezzjoni jiġu rreġistrati u sabiex tippermetti l-infurzar ta’ rekwiżiti legali oħra.
(10)
Il-miżuri pprovvduti f’din id-Direttiva huma skont l-opinjoni tal-kumitat għall-addattament għall-progress tekniku tad-Direttiva dwar it-testijiet għall-kwalità tajba fuq it-triq tal-vetturi bil-mutur u l-karrijiet tagħhom istitwit bl-Artikolu 7 tad-Direttiva 2009/40/KE,
ADOTTAT DIN ID-DIRETTIVA:
Artikolu 1
L-Anness I u l-Anness II għad-Direttiva 2000/30/KE huma emendati skont l-Anness għal din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sa mhux aktar tard mill-1 ta’ Jannar 2012. Għandhom minnufih jgħarrfu lill-Kummissjoni dwar dan.
Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b’tali referenza mal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-disposizzjonijiet tal-liġi nazzjonali li jadottaw fil-qasam kopert b’din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, il-5 ta’ Lulju 2010.

Labels: 8